ΓΡΑΠΤΗ ΕΡΩΤΗΣΗ P-1202/98 υποβολή: Werner Langen (PPE) προς την Επιτροπή (6 Απριλίου 1998)

Θέμα: Απαγόρευση εισαγωγής και πωλήσεως καπνού για μάσημα και εισπνοή στην Πολωνία

Με νόμο της 6ης Νοεμβρίου 1995 έχει απαγορευθεί στην Πολωνία από 1ης Μαΐου 1996 η παραγωγή και η πώληση όλων των μη καιόμενων προϊόντων καπνού, δηλαδή αυτών που προορίζονται για μάσημα και εισπνοή. Ο καπνός για μάσημα και εισπνοή παράγεται και καταναλώνεται νομίμως σε όλα τα κράτη μέλη της Ευρωπαϊκής Ενώσεως και εξάγεται σε ορισμένα τρίτα κράτη.

Με την επιβολή της απαγορεύσεως των πωλήσεων στην Πολωνία παρεμποδίζονται πολυάριθμοι ευρωπαίοι παραγωγοί των αντίστοιχων προϊόντων καπνού να εξάγουν τα προϊόντά τους στην Πολωνία, η οποία αποτελούσε μέχρι σήμερα μια από τις σημαντικότερες αγορές διαθέσεως των προϊόντων αυτών.

Μολόνοτι σύμφωνα με το άρθρο 35 της ευρωπαϊκής συμφωνίας η Πολωνία μπορεί να περιορίζει την κυκλοφορία των εμπορευμάτων για λόγους προστασίας της υγείας, θα πρέπει ωστόσο να υφίστανται επιστημονικά θεμελιωμένα στοιχεία που να δικαιολογούν μια τέτοια απαγόρευση. Κάτι τέτοιο δεν έχει γίνει μέχρι σήμερα από πολωνικής πλευράς, δεδομένου ότι δεν υπάρχουν σχετικές αποδείξεις για μια ενδεχόμενη απειλή της υγείας. Για το λόγο αυτό ερωτάται:

1. Θεωρεί η Επιτροπή ότι ο εμπορικός αυτός φραγμός συμβιβάζεται με την ελεύθερη κυκλοφορία των εμπορευμάτων; Εάν όχι, ποιά μέτρα προτίθεται να λάβει προκειμένου να αρθεί;

2. Γνωρίζει η Επιτροπή τα επιχειρήματα με τα οποία η πολωνική πλευρά δικαιολογεί τον εν λόγω εμπορικό φραγμό;

3. Πώς αξιολογεί η Επιτροπή το γεγονός ότι η οδηγία 89/622 ((ΕΕ L 359, 8.12.1989, σελ. 1)) στη διατύπωση της οδηγίας 92/41 ((ΕΕ L 158, 11.6.1992, σελ. 30)) σε καμία περίπτωση δεν απαγορεύει - όπως ισχυρίζεται η πολωνική πλευρά - όλα τα μη καιόμενα προϊόντα καπνού, αλλά μόνο ορισμένα «προϊόντα καπνού για στοματική χρήση» δηλαδή καπνούς πιπιλίσματος με εξαίρεση τα παραδοσιακά προϊόντα;

4. Θεωρεί η Επιτροπή ότι η στάση της Πολωνίας συμβιβάζεται με το γεγονός ότι ο πολωνός νομοθέτης, σύμφωνα με το άρθρο 68 της ευρωπαϊκής συμφωνίας, πρέπει να προσαρμόσει την πολωνική νομοθεσία στην αντίστοιχη κοινοτική, δεδομένου ότι το κοινοτικό κεκτημένο αποτελεί προϋπόθεση για την ένταξη της Πολωνίας στην Ένωση;

Απάντηση του κ. Van den Broek εξ ονόματος της Επιτροπής (7 Μαΐου 1998)

Η Επιτροπή αναφέρθηκε στο θέμα της απαγόρευσης εισαγωγής στην Πολωνία προϊόντων καπνού που δεν προορίζονται για κάπνισμα κατά τις συζητήσεις της με τις πολωνικές αρχές τόσο σε εργασιακό επίπεδο, όσο και στο πλαίσιο των κοινών οργάνων που έχουν συσταθεί από την ευρωπαϊκή συμφωνία, ιδίως, της επιτροπής σύνδεσης και της υποεπιτροπής εμπορίου και βιομηχανίας.

Με τις ευκαιρίες αυτές, η Επιτροπή εξήγησε στις πολωνικές αρχές, ότι η πολωνική νομοθεσία που επιβάλλει απαγόρευση των εισαγωγών και των πωλήσεων καπνού για εισρόφηση από τη μύτη, υπερβαίνει, όσον αφορά τον καπνό που δεν προορίζεται για κάπνισμα, το πεδίο εφαρμογής της οδηγίας 89/622/ΕΟΚ όπως τροποποιήθηκε από την οδηγία 92/41/ΕΟΚ της 15ης Μαΐου 1992 περί της τροποποίησης της οδηγίας 89/622/ΕΟΚ για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη σήμανση των προϊόντων καπνού, η οποία δεν επιβάλλει τέτοια απαγόρευση στα κράτη μέλη για τα εν λόγω προϊόντα. Η Επιτροπή, λοιπόν, δήλωσε ότι η μεταχείριση των προϊόντων αυτών από την πολωνική νομοθεσία αποτελεί μέτρο που περιορίζει το εμπόριο.

Οι πολωνικές αρχές διευκρίνισαν ότι η απαγόρευση της παραγωγής, των εισαγωγών και της θέσης στην αγορά καπνού που δεν προορίζεται για κάπνισμα βασίστηκε στις συστάσεις του παγκόσμιου οργανισμού υγείας και υπέβαλαν σχετικά δικαιολογητικά στην Επιτροπή. Όσον αφορά την απαγόρευση των εισαγωγών αυτών των προϊόντων, η Πολωνία επικαλείται το άρθρο 35 της ευρωπαϊκής συμφωνίας, το οποίο της επιτρέπει να λαμβάνει μέτρα που περιορίζουν το εμπόριο, όταν αυτά βασίζονται σε εκτιμήσεις για την υγεία και δεν δημιουργούν διακρίσεις.

Η Επιτροπή υπογράμμισε ότι η προαναφερθείσα οδηγία αποτελεί μέρος του κοινοτικού κεκτημένου, το οποίο υποχρεούται να υιοθετήσει και να εφαρμόσει η Πολωνία, τόσο σύμφωνα με το άρθρο 68 της ευρωπαϊκής συμφωνίας (προσέγγιση νομοθεσιών) όσο και ενόψει της προσχώρησής της στην Κοινότητα. Η Κοινότητα κάλεσε λοιπόν την Πολωνία να ευθυγραμμίσει, το ταχύτερο δυνατό, τον ορισμό της για τον καπνό που δεν προορίζεται για κάπνισμα με τον ορισμό που ισχύει στο πλαίσιο του κοινοτικού κεκτημένου.